Ο **Γιώργος Καλαφατάκης**, γεννημένος στις 9 Νοεμβρίου 1958, είναι Έλληνας προπονητής καλαθοσφαίρισης.

Βιογραφικά στοιχεία
-------------------

### Προσωπική ζωή

Ο Καλαφατάκης γεννήθηκε στην Αθήνα. Κατά την περίοδο 1978-1983 σπούδασε Οικονομικά και Διοίκηση Επιχειρήσεων στο Πανεπιστήμιο Πειραιώς. Είναι έγγαμος και έχει μία κόρη.

### Ως αθλητής

Ως καλαθοσφαιριστής αγωνίστηκε με τα χρώματα των Αμπελοκήπων, του Ιωνικού Νικαίας και του Απόλλωνα Αθηνών.

### Ως προπονητής

Η προπονητική καριέρα του Καλαφατάκη ξεκίνησε στην Ε.Σ.Κ.Α. και συγκεκριμένα στον Α.Ο. Αμπελοκήπων (1984-85, Β' Κατηγορία) και κατόπιν στην Εστία Φιλίας (1985-87, Α' Κατηγορία).

Κατά την εκτενή περίοδο από το 1987 έως το 1995 οδήγησε την ομάδα των Αμπελοκήπων στην άνοδο έξι κατηγοριών σε έξι έτη, από το τοπικό στην Α1 Εθνική, κάτι που θεωρείται πρωτόγνωρο ακόμη και για τα διεθνή δεδομένα. Την ίδια εποχή ήταν προπονητής στην ομάδα του Πανελευσινιακού (1991–92, Γ' Κατηγορία Ε.Σ.Κ.Α.) την οποίαν ανέβασε κατηγορία. Το δε 1994 υπήρξε προπονητής της Ομάδας των Ελλήνων στο All-Star Game που διεξήχθη στην Αθήνα. Επιπλέον, με ομάδα της Ε.Σ.Κ.Α. κέρδισε το χρυσό μετάλλιο σε διεθνές τουρνουά που διεξήχθη στη Νάντη της Γαλλίας. Την επόμενη χρονιά στο ίδιο τουρνουά κατέκτησε με την ομάδα το ασημένιο μετάλλιο.

To 1995 μετακόμισε στην Κρήτη για λογαριασμό του Ηρακλείου με το οποίο συμμετείχε και πάλι στην Α1 Εθνική, καθώς και στο Κύπελλο Κόρατς. Σε συνέντευξή του ο ίδιος παραδέχεται πως έζησε *«[...]οκτώ χρόνια στους Αμπελόκηπους και τρία στο Ηράκλειο όπου μιλάμε για «εξωπραγματικές» σχέσεις, οράματα και συνθήκες δουλειάς[...]».* Το 1997 διετέλεσε και πάλι προπονητής της Ομάδας των Ελλήνων στο All-Star Game της Πάτρας.

Το 1998 και για μία αγωνιστική περίοδο κάθισε στον πάγκο της ΑΕΚ με την οποία συμμετείχε και στο Κύπελλο Σαπόρτα. Την επόμενη περίοδο, 1999-00, καθοδήγησε τη Δάφνη στα γήπεδα της Α1. Κατόπιν συμμετείχε στο Πρωτάθλημα της Α2 Εθνικής του 2000-01 με τον Απόλλωνα Πατρών, φεύγοντας τον Ιανουάριο του 2001, για να επιστρέψει το 2001-02 στην Α1 Εθνική με τον Ιωνικό Νέας Φιλαδέλφειας.

Ακολούθησε μία διετία στις επάλξεις του Πανιωνίου (Δεκέμβριος 2002-Νοέμβριος 2004)  μετά την πάροδο της οποίας ο Καλαφατάκης συνεργάστηκε με τον Ηλυσιακό το Μάρτιο του 2005 μέχρι το τέλος της χρονιάς. Ακολούθησε διετές συμβόλαιο με το Μακεδονικό, μένοντας τελικά από τον Αύγουστο του 2005 έως το Σεπτέμβριο του 2006. Για ενάμιση χρόνο (Οκτώβριος 2006-Δεκέμβριος 2007) συνεργάστηκε με τον Πανελλήνιο που πραγματοποιούσε αξιόλογη πορεία στην Α1 Εθνική, πριν την παρακμή του στα τέλη της δεκαετίας.

Από το Φεβρουάριο του 2008 και μέχρι το τέλος της περιόδου, πάντα στα πλαίσια της Α1 Εθνικής, ο χανιώτης προπονητής ανέλαβε τις τύχες της Α.Ε. Λάρισας. Έπειτα, το Νοέμβριο του 2008, διαδέχτηκε τον Αργύρη Πεδουλάκη στον πάγκο του ΠΑΟΚ

Το Νοέμβριο του 2009 μετέβη στην ομάδα της Ολύμπιας Λάρισας, με τον προπονητή να παραιτείται το Μάρτιο του 2010 λόγω της κατάστασης που επικρατούσε στην ομάδα σε διοικητικό και αγωνιστικό επίπεδο. Μετά από μια απόπειρα παραμονής στον υπό διάλυση Γ.Σ. Αμαρουσίου, τον Ιανουάριο του 2011 ο Καλαφατάκης ξεκίνησε να εργάζεται στον Ηρακλή Θεσσαλονίκης, ωστόσο το συμβόλαιό του με την ομάδα λύθηκε κοινή συναινέσει τον επόμενο μήνα.

Το Σεπτέμβριο του 2011 ο Καλαφατάκης ανέλαβε την τεχνική ηγεσία του Κ.Α.Ο. Δράμας, συνεχίζοντας τη μακρόχρονη πορεία του στην Α1 Εθνική. Η συνεργασία των δύο πλευρών έλαβε τέλος το Φεβρουάριο του 2013. Λίγες ημέρες μετά ανακοινώθηκε η συνεργασία του τεχνικού με την ομάδα του Ικάρου Καλλιθέας. Η συνεργασία των δύο πλευρών ολοκληρώθηκε το Δεκέμβριο του ίδιου χρόνου (οπότε και η ομάδα προσωρινά ονομαζόταν Ίκαρος Χαλκίδας).

Τον Ιανουάριο του 2014 ο Καλαφατάκης μετέφερε την έδρα του στην Κρήτη, έχοντας αναλάβει την καθοδήγηση του Ρεθύμνου B.C. Στο πόστο αυτό παρέμεινε μέχρι τον Ιούλιο. Στα τέλη του καλοκαιριού ο Χανιώτης προπονητής ήρθε σε συμφωνία εκ νέου με τον Πανιώνιο, ο οποίος αντιμετώπιζε σοβαρότατα προβλήματα με τη συμμετοχή του στο πρωτάθλημα αμφίβολη. Εν τέλει η συνεργασία των δύο πλευρών διακόπηκε πρόωρα εξαιτίας των διοικητικών και οικονομικών εξελίξεων στην ομάδα της Νέας Σμύρνης.

Επόμενος σταθμός στην πορεία του προπονητή ήταν ο κυπριακός Κεραυνός Στροβόλου. Ωστόσο, εξαιτίας της κακής πορείας της ομάδας, το συμβόλαιό τους λύθηκε άμεσα, περίπου δύο μήνες αργότερα.

Για την προσφορά του στο άθλημα έχει δύο φορές λάβει διάκριση από τον Σύνδεσμο Ελλήνων Προπονητών Καλαθοσφαίρισης (1994-95 & 1997-98), ενώ από το 2005 διατελεί αντιπρόεδρος του οργανισμού.

Παραπομπές
----------

1. 1 2 3 4  Καλαφατάκης, Γιώργος[*νεκρός σύνδεσμος*], βιογραφικό στον επίσημο ιστότοπο του Σ.Ε.Π.Κ.
2. ↑  «Α.Σ. Παπάγου - Ιωνικός Νικαίας: Επιστροφή στα εθνικά πρωταθλήματα» Αρχειοθετήθηκε 2016-03-06 στο Wayback Machine. άρθρο στον ιστότοπο Cobrasports.gr, 13 Σεπτεμβρίου 2012.
3. 1 2 3 4 5 6 7 8 9 10 11 12 13 14  «Δεν έζησα ποτέ ξανά τις ιδανικές συνθήκες που συνάντησα στο Ηράκλειο…» Αρχειοθετήθηκε 2012-09-25 στο Wayback Machine. συνέντευξη του Γιώργου Καλαφατάκη στο mvpmagazine.gr, 2012.
4. 1 2 3  «Giorgos Kalafatakis Basketball Career», βιογραφικό στο EuroBasket.com.
5. ↑  «Ο Καλαφατάκης στον Πανιώνιο», άρθρο στον ιστότοπο Contra.gr, 30 Δεκεμβρίου 2002.
6. ↑  «Μια ανάσα από Καλαφατάκη ο Μακεδονικός», άρθρο στον ιστότοπο του NovaΣΠΟΡ FM, 30 Ιουλίου 2005.
7. ↑  «Ανακοινώθηκε ο Καλαφατάκης» Αρχειοθετήθηκε 2016-03-05 στο Wayback Machine. άρθρο στον ιστότοπο Sport24.gr, 25 Φεβρουαρίου 2008.
8. ↑  «O Aργύρης Πεδουλάκης αποτελεί παρελθόν και αναλαμβάνει ο Γιώργος Καλαφατάκης»[*νεκρός σύνδεσμος*], άρθρο στον ιστότοπο Sport24.gr, 20 Νοεμβρίου 2008.
9. ↑  «Τα ηνία στον Καλαφατάκη»[*νεκρός σύνδεσμος*], άρθρο στον ιστότοπο SentraGoal.gr, 20 Νοεμβρίου 2008.
10. ↑  «Ο Γ. Καλαφατάκης νέος τεχνικός του ΓΣ Ολύμπια Λάρισας», άρθρο στον ιστότοπο Voria.gr, 4 Νοεμβρίου 2009.
11. ↑  «Ανέλαβε ο Καλαφατάκης»[*νεκρός σύνδεσμος*], άρθρο στον ιστότοπο SentraGoal.gr, 3 Νοεμβρίου 2009.
12. ↑  «Καλαφατάκης: «Περιττή η παρουσία μου»»[*νεκρός σύνδεσμος*], άρθρο στον ιστότοπο Gazzetta.gr, 22 Μαρτίου 2010.
13. ↑  «Έπιασε δουλειά ο Καλαφατάκης», άρθρο στον ιστότοπο Sport24.gr, 8 Ιανουαρίου 2011.
14. ↑  «Έλυσαν τη συνεργασία τους Ηρακλής και Καλαφατάκης», άρθρο στον ιστότοπο Contra.gr, 7 Φεβρουαρίου 2011.
15. ↑  «Αναλαμβάνει ο Καλαφατάκης τον ΚΑΟΔ» Αρχειοθετήθηκε 2011-09-24 στο Wayback Machine. άρθρο στον ιστότοπο DramaGoal.gr, 11 Σεπτεμβρίου 2011.
16. ↑  «Τέλος ο Καλαφατάκης από τη Δράμα!» Αρχειοθετήθηκε 2014-07-16 στο Wayback Machine. άρθρο στον ιστότοπο Pamesports.gr, 3 Φεβρουαρίου 2013.
17. ↑  «Τέλος ο Καλαφατάκης από ΚΑΟΔ», άρθρο στον ιστότοπο Gazzetta.gr, 3 Φεβρουαρίου 2013.
18. ↑  «Καλαφατάκης εν όψει για τον Ίκαρο», άρθρο στον ιστότοπο Sport24.gr, 7 Φεβρουαρίου 2013.
19. ↑  «Τέλος ο Καλαφατάκης από τον Ίκαρο», άρθρο στον ιστότοπο Gazzetta.gr, 2 Δεκεμβρίου 2013.
20. ↑  ««Τέλος» ο Καλαφατάκης από τον Ίκαρο Χαλκίδας»[*νεκρός σύνδεσμος*], άρθρο στον ιστότοπο NovaSports.gr, 2 Δεκεμβρίου 2013.
21. ↑  «Νέος προπονητής του ΑΓΟ Ρεθύμνου ο Γιώργος Καλαφατάκης», άρθρο στον ιστότοπο A-Sports.gr, 13 Ιανουαρίου 2014.
22. ↑  «Τέλος ο Καλαφατάκης από το Ρέθυμνο» Αρχειοθετήθηκε 2014-07-16 στο Wayback Machine. άρθρο στον ιστότοπο SuperBasket.gr, 12 Ιουλίου 2014.
23. ↑  «Προ του τέλους ο Πανιώνιος», άρθρο στον ιστότοπο Sport24.gr, 18 Σεπτεμβρίου 2014.
24. ↑  «Στον Κεραυνό ο Καλαφατάκης»[*νεκρός σύνδεσμος*], άρθρο στον ιστότοπο Politis-sports.com, 5 Ιανουαρίου 2015.
25. ↑  «Στην Κύπρο ο Καλαφατάκης», άρθρο στον ιστότοπο Contra.gr, 5 Ιανουαρίου 2015.
26. ↑  «Τέλος ο Καλαφατάκης» Αρχειοθετήθηκε 2015-02-21 στο Wayback Machine. άρθρο στον ιστότοπο SuperBasket.gr, 21 Φεβρουαρίου 2015.

Εξωτερικοί σύνδεσμοι
--------------------

* «Giorgos Kalafatakis Basketball Career», βιογραφικό στο EuroBasket.com.